
PRINCIPATUL LIECHTENSTEIN

 

I. Teritoriu, populaţie şi economie

  Principatul Liechtenstein ocupă o suprafaţă de 160 kmp pe care trăiesc 29.386 de locuitori, dintre care 62,5% sunt de naţionalitate liechtensteiniană, iar restul de origine străină.

 II. Istoric

  Iniţial, Liechtenstein a făcut parte din provincia romană Rhaetia. Apoi a devenit comitat şi, ulterior, principat sub suzeranitatea Austriei, făcând parte din Sfântul Imperiu Roman. După ocuparea sa de trupele napoleoniene, Liechtenstein a devenit stat suveran în 1806. După primul război mondial, Liechtenstein a căutat să se apropie de Elveţia, încheind cu aceasta un tratat de uniune vamală şi apoi introducând francul elveţian ca monedă oficială.

  În 1918 a fost ales primul Parlament (Dietă) - Landtag- prin vot direct şi universal.

  În timpul celor două războaie mondiale statul Liechtenstein a avut un statut de neutralitate. După cel de-al doilea război mondial a urmat o puternică creştere economică datorită dezvoltării industriei de înaltă tehnologie şi atragerii investitorilor printr-o legislaţie şi un sistem de impozitare menite să atingă acest scop.

 III. Ordinea constituţională şi legală. Forma de guvernământ

  Din punct de vedere al formei de guvernământ, Liechtenstein este o monarhie ereditară şi constituţională, bazată pe democraţia parlamentară. Principatul este împărţit în două regiuni, la rândul lor compuse din 11 comitate în care primarii sunt aleşi de adunările comunale. Limba oficială este germana, iar biserica de stat este cea romano-catolică. 

  Principatul Liechtenstein are un sistem de echilibru al puterilor împărţite între Prinţ, Guvern şi Dietă. Prinţul este Şeful statului şi îşi exercită autoritatea în conformitate cu prevederile Constituţiei şi ale altor legi (art.7 din Constituţie). El reprezintă statul în relaţiile acestuia cu ţările străine (art.8, paragraful1). Legile sunt sancţionate de Şeful statului, care răspunde de executarea şi administrarea lor prin intermediul Guvernului (art.4). Orice decret sau ordonanţă emise de Prinţ trebuie contrasemnate de Şeful Guvernului.

  Şeful statului are dreptul de a lua, în cazuri urgente, măsuri necesare pentru apărarea securităţii statului, contrasemnate de premier, dar fără aprobarea Dietei. Succesiunea la tron este stabilită în Statutul Casei Regale.

  Guvernul este compus din Premier şi patru consilieri, numiţi de Prinţ împreună cu Parlamentul (Dieta) la propunerea acestuia, pe o perioadă de patru ani (art.79 din Constituţie). Guvernul este răspunzător atât în faţa Prinţului cât şi în faţa Dietei. Membrii Guvernului trebuie să aibă naţionalitate liechtensteiniană. Fiecare membru al Guvernului deţine unul sau mai multe portofolii. Guvernul îşi poate desfăşura activitatea în prezenţa a patru membri, iar Premierul are votul decisiv în cazul egalităţii voturilor. Constituţia nu interzice cumulul calităţii de ministru cu mandatul de parlamentar. Din punct de vedere juridic, cele două funcţii nu sunt incompatibile. Practic, însă, cele două mandate nu se cumulează. Parlamentul este format din 25 de membri, aleşi prin sufragiu universal direct pe o perioada de patru ani.

  Dieta poate fi convocată sau dizolvată de către Prinţ sau printr-un referendum. Sesiunea începe la sfârşitul lunii martie şi durează până la sfârşitul lunii decembrie. În această perioadă se întruneşte de două ori pe lună. În intervalul dintre sesiuni, toate atribuţiile Dietei sunt exercitate de un Comitet Naţional (Landesauschuss), compus din preşedintele Dietei şi alţi patru membri. Membrii Dietei exercită, de obicei, o altă profesie şi nu sunt parlamentari “profesionişti”.

  Membrii Parlamentului au dreptul de interpelare, de petiţie şi de control parlamentar asupra Guvernului, ca şi dreptul de a iniţia anchete parlamentare.

  Dreptul de iniţiativă legislativă aparţine Prinţului, care şi-l exercită prin promovarea proiectelor de lege pregătite de Guvern, Dietei şi cetăţenilor prin referendum (art.64 din Constituţie).

În Dietă, deciziile se iau cu majoritatea absolută sau, în cazul amendamentelor constituţionale, cu o majoritate de trei pătrimi, în două şedinţe succesive (art.58 şi 111). O lege nu intră în vigoare decât cu acordul Dietei, al Prinţului şi al Şefului Guvernului.

  Dreptul la referendum ocupă un loc substanţial între celelalte drepturi politice şi este prevăzut de art.62-66 din Constituţie.

 IV. Sistemul judiciar

  Legislaţia penală şi civilă se bazează pe cea austriacă. Organizarea justiţiei se întemeiază pe principiul independenţei magistraţilor faţă de Executiv, iar administrarea acesteia se face în numele Prinţului. Judecătorii sunt numiţi pe viaţă de Prinţ. Instanţele de apel sunt compuse din 5 judecători, numiţi de Prinţ, la propunerea Dietei. Procedurile penale urmează acelaşi curs cu cele civile. Totuşi, există patru tribunale diferite care judecă, în primă instanţă, în funcţie de gravitatea delictelor. O curte specială soluţionează delictele juvenile.

 Camera penală a Înaltei Curţi soluţionează apelurile, iar a treia instanţă de apel este Curtea Supremă de Justiţie. Încălcarea drepturilor constituţionale sau a celor stabilite prin convenţii internaţionale se judecă de către Tribunalul de Stat. Prinţul are prerogativa de a comuta sentinţe sau de a dispune încetarea urmăririi penale.

 Toate deciziile şi ordonanţele guvernamentale pot fi supuse Tribunalului Administrativ, condus de un preşedinte şi patru judecători numiţi de Prinţ la propunerea Dietei (art.97 din Constituţie). Tribunalul Administrativ cere avizul Tribunalului de Stat în privinţa incompatibilităţii unei hotărâri guvernamentale cu prevederile Constituţiei, ale altor legi sau ale tratatelor internaţionale, iar acesta poate anula respectiva hotărâre (art.19-1a din Legea organizării Tribunalului de Stat). În plus, Tribunalul Administrativ este învestit cu puterea de a înlocui o hotărâre guvernamentală printr-o hotărâre proprie.

 Tribunalul de Stat este compus din cinci judecători, numiţi de Dietă pe o perioadă de 5 ani. Preşedintele tribunalului este numit cu aprobarea Prinţului şi are competenţă în următoarele domenii:

 

· examinează constituţionalitatea proiectelor de legi, a hotărârilor administrative şi a tratatelor (art.14-23 din Legea Tribunalului de Stat); 

· reglementează disputele cu privire la competenţa tribunalelor şi a organelor administrative; 

· decide asupra plângerilor survenite în campania electorală; 

· acţionează ca instanţă disciplinară faţă de propriii membri sau de cei ai Tribunalului Administrativ; 

· hotărăşte în calitate de primă instanţă sau în apel în privinţa unor probleme administrative care i-au fost atribuite prin lege. De exemplu, Legea drepturilor politice permite recurgerea în apel la Tribunalul de Stat dacă Dieta a declarat nulă o iniţiativă populară de referendum la un tratat internaţional (art.70 din Legea drepturilor politice).

  V. Drepturile omului

 Principatul Liechtenstein a ratificat Convenţia europeană pentru protecţia drepturilor şi libertăţilor fundamentale ale omului din 1950, ca şi Protocolul nr.1 din 7 mai 1987 şi Protocolul nr.9 din 17 ianuarie 1991, care lărgesc accesul individual la Curtea Europeană a Drepturilor Omului. De asemenea, Principatul face parte din Convenţia Naţiunilor Unite împotriva tratamentului şi pedepselor crude, inumane sau degradante, din 1984.

 Constituţia garantează respectarea unor drepturi fundamentale ale omului, între care: asigurarea dreptului la muncă, garantarea drepturilor civile, a libertăţii personale, inviolabilităţii domiciliului şi corespondenţei, a proprietăţii private, a libertăţii conştiinţei şi credinţei religioase, a dreptului la exprimarea opiniei, a liberei asociaţii, ca şi a dreptului de a acţiona în judecată autorităţile publice (art.19, 29, 32, 34, 37, 39-41 din Constituţie).

 I. Teritoriu, populaţie şi economie

 

Republica San Marino este o enclavă între două regiuni italiene şi are un teritoriu de 61 kmp. şi 25.863 de locuitori, dintre care 82,3% sunt sanmarinezi, iar 17% italieni.

Economia se bazează, în special, pe industrie -respectiv industria constructoare de maşini, farmaceutică şi textilă- şi pe sectorul serviciilor. San Marino este un stat orientat pe export şi reexport al unor produse provenite din alte ţări.

II. Istoric

San Marino a fost, încă de la fondarea statelor papale, o entitate distinctă. În secolul al XIV-lea, Comunitatea San Marino a trecut sub dominaţia indirectă a statului papal, dar şi-a conservat o substanţială autonomie recunoscută prin Convenţia din 1627, încheiată cu Cetatea Vatican. În 1739, San Marino a fost ocupat de armata Papei Clement al XII-lea, dar imediat, la intervenţia Austriei, Spaniei şi Franţei, şi-a recăpătat statutul de republică sub protecţia Sfântului Scaun (1740) şi apoi a statului italian recent format (1862). În timpul celor două războaie mondiale, San Marino a avut un statut de neutralitate.

III. Ordinea constituţională şi legală 

Forma de guvernământ

Deşi San Marino nu are o constituţie ca atare, organizarea sa se bazează pe o serie de documente începând cu Statutele din 1600. Pentru legea fundamentală din 8 iulie 1974 s-a stabilit un cadru instituţional nou de exercitare a puterii, care proclamă suveranitatea poporului, exercitată prin democraţia reprezentativă (art.2 al legii). Legea din 8 iulie 1974 este considerată legea fundamentală a statului. Ea poate fi doar modificată prin votul a două treimi din numărul membrilor Parlamentului. Parlamentul este denumit Marele Consiliu General şi este ales pentru o perioadă de 5 ani, prin vot universal direct. Parlamentul tradiţional este compus din 60 de membri. Marele Consiliu General numeşte, dintre membrii săi, Congresul Statului (Guvernul) şi Căpitanii Regenţi (Şefi ai statului).

Marele Consiliu General, pe lângă puterea legislativă, are şi dreptul de a pune întrebări, de a-i interpela pe membrii Executivului şi de a adopta moţinui de cenzură pentru demiterea Congresului Statului.

Totodată, Marele Consiliu General are atribuţia de a aproba bugetul de stat şi de a ratifica decretele emise de Căpitanii Regenţi. Legea fundamentală a conferit Marelui Consiliu General prerogativa de a decide repunerea în drepturi a unei persoane particulare care a fost condamnată pe nedrept de către o instanţă judecătorească şi de a graţia ori de a acorda amnistie. Această prerogativă este considerată chiar o reală putere judecătorească (restitutio in integrum).

Dreptul de iniţiativă legislativă aparţine fiecărui membru al Marelui Consiliu General, regiunilor şi a cel puţin 60 de cetăţeni.

În prezent, patru partide politice sunt reprezentate în forul legislativ al ţării: Partidul Democrat Creştin, Partidul Progresist Democratic, Partidul Socialist şi Mişcarea Democratică.

Funcţia de Şef al statului este exercitată de doi Căpitani Regenţi a căror activitate se întemeiază pe principiul colegialităţii (orice decizie trebuie aprobată de ambii Căpitani. - art.3, paragraful 1 din Legea fundamentală).

Această instituţie publică, cu caracter colegial, este tradiţională, fiind menţionată în Statutele din 1600. Rădăcinile istorice ale instituţiei coboară până în perioada sfârşitului Imperiului Roman de Apus (instituţia celor doi consuli investiţi cu prerogative judiciare). Instituţia a fost, de asemenea, în vigoare în timpul Evului Mediu.

Căpitanii Regenţi sunt numiţi de Marele Consiliu General, dintre membrii săi, pe o perioadă de 6 luni, de la 1 aprilie la 1 octombrie şi nu mai pot fi realeşi decât după trecerea unei perioade de 3 ani de la sfârşitul mandatului lor şi nu au dreptul de a demisiona. Ei prezidează Congresul Statului, Marele Consiliu General şi Consiliul celor doisprezece.

Căpitanii Regenţi au dreptul de a vota în Marele Consiliu General. De asemenea, contribuie la numirea şi formarea Guvernului şi pot adopta decrete în cazuri de urgenţă, după consultarea Congresului Statului, sau, în cazurile în care, prin lege specială, se prevede expres acest drept. În orice caz, decretele emise de Căpitanii Regenţi trebuie să fie ratificate în termen de trei luni de către Marele Consiliu General. Ei nu au dreptul să dizolve Marele Consiliu General.

După încetarea funcţiei, Căpitanii Regenţi se supun unui control exercitat de un comitet compus din doi parlamentari, care se pronunţă asupra responsabilităţii juridice a acestora pentru deciziile luate pe timpul mandatului. Populaţia din San Marino are la dispoziţie 3 zile pentru a formula posibile plângeri împotriva celor doi Căpitani Regenţi.

Congresul Statului (Guvernul) exercită puterea executivă şi răspunde în faţa Marelui Consiliu General. Guvernul este compus din 10 miniştri, proveniţi, de obicei, din coaliţia a două dintre partidele reprezentate în forul Legislativ. Cei 10 miniştri sunt aleşi la începutul fiecărei legislaturi de către Marele Consiliu General, dintre membrii acestuia. Congresul Statului poate fi demis de Marele Consiliu General. Membrii Congresului Statului pot fi, în acelaşi timp, membri ai Parlamentului. Deciziile în Congresul Statului de iau cu unanimitate de voturi. Căpitanii Regenţi, deşi prezidează Congresul, nu au drept de vot. Membrii Congresului Statului îşi păstrează calitatea de parlamentari.

Congresul Statului elaborează proiecte de legi şi decrete care urmează a fi aprobate de Marele Consiliu General şi promulgate de Căritanii Regenţi. Guvernul nu poate elabora norme cu putere de lege, dar adoptă măsuri pentru executarea legilor adoptate de Marele Consiliu General.

Marele Consiliu General numeşte 12 dintre membrii săi, pentru fiecare legislatură, într-un Consiliu al celor 

12. Acest organism, deşi are caracter politic, deţine şi anumite puteri judiciare.

Republica San Marino se împarte în 9 regiuni (comunităţi) care sunt conduse de o adunare aleasă prin vot direct de cetăţeni pentru o perioadă de 4 ani şi care este prezidată de un Căpitan. Regiunile au un buget propriu şi anumite prerogative locale, în domeniul serviciilor culturale, sportive şi de sănătate. De asemenea, regiunile deţin un drept de interpelare în Congresul Statului, precum şi dreptul de iniţiativă legislativă şi de a propune un referendum.

Cetăţenii au dreptul de a adresa petiţii prin intermediul unei instanţe Arendo şi care se exercită faţă de Căpitanii Regenţi, în fiecare duminică.

Referendumul este posibil în două cazuri:

1. Pentru abrogarea unei legi sau a unui decret, altele decât Legea fundamentală, legile fiscale, ale bugetului de stat, tratatele internaţionale, legile de amnistie (referendum abrogativ).

2. Pentru aprobarea sau respingerea unei legi promulgate sau a unui decret care nu au intrat încă în vigoare (referendum confirmativ).

Sistemul politic din San Marino nu respectă o separare strictă a puterilor în stat, principalele funcţii de guvernare revenind competenţei Marelui Consiliu General care reprezintă poporul.

IV. Sistemul judiciar

Judecătorii sunt numiţi de către Marele Consiliu General, pe o perioadă de 4 ani, după care urmează să fie reconfirmaţi pe o perioadă nedeterminată (art.7 din Legea organizării judiciare din 29 octombrie 1992). Independenţa judecătorilor este garantată prin lege, dar judecătorii răspund în faţa Marelui Consiliu General (art.15, paragraful 3 din Legea fundamentală). Comisia parlamentară abilitată poate demite un judecător, dacă acesta a încălcat jurământul de credinţă faţă de Republică sau morala profesională (art.14, paragraful 2 din Legea organizării judiciare).

Jurisdicţia civilă este încredinţată unui număr de patru organisme principale. Disputele care se încadrează în suma de 20 milioane lire sunt supuse Curţii de Conciliere, care încearcă o înţelegere amiabilă. Apelul se adresează unui comisar legal, care acţionează şi ca primă instanţă, pentru disputele care implică sume mai mari de 20milioane lire. Al treilea organism este Comitetul de Conciliere pentru Probleme de Muncă, iar al patrulea este Comitetul Institutului de Securitate Socială. O a doua instanţă de apel este Judecătoria pentru apeluri civile, iar a treia Consiliul celor 12.

San Marino nu are un Cod Civil, iar legislaţia din domeniu se compune din mai multe legi ordinare, o lege de “drept comun” (diritto comune) şi norme stabilite prin Statutele de la 1600.

Jurisdicţia penală se exercită de comisarul legal, de Curtea Penală de Apel sau de Curtea pentru Infracţiuni Juvenile. Deciziile Curţii Penale de Apel sunt definitive. Schimbarea sentinţelor acesteia sau amnistia pot fi acordate doar de Marele Consiliu General.

Legislaţia penală este cuprinsă în Codul Penal din 1974 şi Codul de Procedură Penală din 1878 (amendat în 1963 şi 1974), propus a fi modificat în 1993.

Cetăţenii au drept de recurs la Tribunalul Administrativ, împotriva unor acte sau măsuri ilegale ale administraţiei publice (art.9 din Legea administraţiei din 29.06.1989).

Marele Consiliu General poate decide repunerea în drepturile încălcate, datorită unor hotărâri judecătoreşti injuste, prin anularea acestora - querela nullitatis (art.5, paragraful 1 din Legea organizării judecătoreşti din 1992).

Cetăţenii pot invoca lipsa de competenţă a instituţiilor publice în anumite chestiuni sau încălcarea dispoziţiilor legale. În acest sens, Legea fundamentală stipulează că toate actele autorităţilor publice se supun obligaţiei de a formula temeiurile lor în luarea deciziilor şi de a audia toate părţile interesate (art.14 din lege).

Tribunalul Administrativ are, în anumite cazuri, un drept de control preventiv asupra legitimităţii deciziilor administraţiei (art.22-28 din Legea jurisdicţiei administrative).

În afară de funcţia judecătorească de apel, în a treia instanţă, în procedurile administrative şi civile, Consiliul celor 12 mai are următoarele competenţe:

 

· decide în cazul încălcării regulior privitoare la competenţele Curţilor; 

· poate prelungi termenul de pronunţare a sentinţelor; 

· funcţionează ca tribunal militar; 

· acordă permisiunea de rezidenţă şi deţinere de bunuri imobile pentru cetăţenii străini; 

· controlează notarii publici şi acordă statutul de persoană juridică sau de asociaţie non-profit.

V. Drepturile omului

Legea fundamentală a Republicii San Marino prevede dreptul la securitate socială, educaţie gratuită, protecţia specială a mamelor şi copiilor, asigurarea dezvoltării tineretului (art.6, 9, 11 şi 12). De asemenea, stipulează inviolabilitatea persoanei şi a domiciliului, dreptul la liberă asociere. Legea poate limita exercitarea acestor drepturi, în cazuri excepţionale (art.6, paragraful 1).

Cetăţenii au dreptul de a vota şi de a fi votaţi. Sunt asigurate dreptul la muncă, la concedii şi la gravă (art.9), ceea ce a conferit bază legală organizării sindicatelor.

San Marino a semnat o serie de acorduri internaţionale, printre care: 

· Convenţia inernaţională asupra drepturilor civile şi politice; 

· Convenţia internaţională asupra drepturilor economice, sociale şi culturale; 

· Convenţia europeană pentru protecţia drepturilor şi libertăţilor fundamentale ale omului; 

· Convenţia ONU privind drepturile copilului.

PRINCIPATUL MONACO

 

I. Teritoriu, populaţie şi economie

 Statul Monaco este situat pe coastele Mării Mediterane, fiind înconjurat de departamentul francez al Alpilor Maritimi. Suprafaţa sa terestră cuprinde 1,95 kmp., iar cea maritimă 71,1 kmp. Printr-o Convenţie privind delimitarea maritimă, încheiată cu Franţa la 16 octombrie 1984, Monaco deţine o zonă economică exclisuvă asupra a 48,5 mile maritime de la ţărm. 

 Principatul are o populaţie de 29.972 de locuitori, dintre care 16,92% au naţionalitate monacheză, 40,19% sunt francezi, 16,68% sunt italieni, iar 26,21% au alte naţionalităţi.

 Sectorul economic primordial este cel al serviciilor, respectiv bănci, cazinouri şi turism de lux, ca şi activitatea de construcţii.

 II. Istoric

 Datorită configraţiei ţărmului de port natural, Monaco a prezentat în istoria sa un interes economic şi strategic. După căderea Imperiului Roman de Apus, care a exercitat o dominaţie directă asupra sa, Principatul a fost supus invaziilor străine ale triburilor migratoare.

 În 1191, Monaco a fost subordonat sistemului feudal al Republicii Genova. După câştigarea luptelor pentru putere dintre guelfi şi gibellini de către gibellini, în 1295, familia Grimaldi a fost expulzată din Genova şi a reuşit să cucerească cetatea din Monaco, instituindu-şi autoritatea asupra acestui mic teritoriu controlat de gibellini, în 1297.

 În 1489, Lambert Grimaldi a fost recunoscut ca stăpân al teritoriului ocupat de Monaco. Pentru Monaco, Evul Mediu a reprezentat o luptă permanentă pentru păstrarea identităţii sale politice, trecând de sub protectoratul Genovei sub cel al Spaniei şi, apoi, sub cel al Franţei, care îşi instalează aici garnizoane.

 Congresul de la Viena din 1815 a decis ca Monaco să treacă sub autoritatea Regelui Sardiniei. În a doua jumătate a secolului al XIX-lea, asupra teritoriului Monaco îşi extinde influenţa Franţa. În 1861, două importante comitate (Menton şi Roquebrune) sunt încorporate în Imperiul francez. În acelaşi an, Regele Sardiniei renunţă la drepturile sale de protector asupra teritoriului Monaco.

 În timpul celor două războaie mondiale, Principatul a cerut un statut de neutralitate, deşi se afla sub influenţa Franţei, în baza tratatului din 17 iulie 1918.

 III. Ordinea constituţională şi legală.

Forma de guvernământ

Prima Constituţie a statului Monaco a fost promulgată în 1911. În decembrie 1962 s-a votat o nouă Constituţie, care stipulează că Monaco este o monarhie ereditară şi constituţională, ce respectă legile, drepturile şi libertăţile fundamentale ale omului (art.2).

Articolul 6 din Constituţie afirmă că sistemul politic se bazează pe separarea puterilor în stat. Puterea executivă este exercitată de Prinţ (Şeful statului) şi de Guvern. Succesiunea la tron este asigurată de descendenţii în linie directă, legitimi, ai Prinţului Domnitor, descendenţii de sex masculin având prioritate. În cazul absenţei unor descendenţi legitimi, poate succede la tron unul dintre copii descendenţilor Prinţului, care urmează să fie adoptat.

Guvernul se află sub autoritatea Prinţului Domnitor şi se compune dintr-un Ministru al Statului, asistat de trei consilieri guvernamentali (art.43). Aceştia sunt numiţi de Prinţ, care are şi dreptul de a-i demite, astfel încât Guvernul nu este răspunzător în faţa Parlamentului. În conformitate cu Convenţia din 28 iulie 1930 dintre Franţa şi Monaco, Ministrul Statului, care ocupă şi portofoliul externelor, ca şi consilierul guvernamental, răspunzător de afacerile interne, trebuie să aibă naţionalitate franceză şi sunt numiţi pe o perioada de cinci ani. Mandatul poate fi reînnoit o singură dată. Ministrul Statului îl reprezintă pe Prinţ şi are un vot preponderent în Consiliul Guvernamental. Ceilalţi consilieri guvernamentali sunt de naţionalitate monacheză.

Tot cetăţeni francezi sunt şi directorul serviciilor judiciare, directorul securităţii publice şi comisarii de poliţie (acordurile din 7 mai 1973). Dispoziţiile legale necesare pentru executarea anumitor legi sunt adoptate fie de un act Ordin Suveran al Prinţului, fie prin decret al Ministrului Statului, în funcţie de conţinutul legii respective (art.48 din Constituţie). Ordinul Suveran al Prinţului trebuie supus deliberării în Consiliul Guvernamental (Guvernul) şi contrasemnat de Ministrul Statului, care îl va prezenta Prinţului spre aprobare. Prin Ordin Suveran emis de Prinţ şi fără a fi contrasemnat, se fac numirile în corpul diplomatic şi consular, precum şi numirea Ministrului Statului şi a celorlalţi membri ai Consiliului Guvernamental.

Prinţul are dreptul de a dizolva Parlamentul, după consultarea Consiliului de Coroană, caz în care se organizează noi alegeri. Decretele ministeriale sunt supuse deliberării în consiliu şi semnate de Ministrul Statului, urmând a intra în vigoare dacă Prinţul nu formulează obiecţii în timp de 10 zile.

Puterea legislativă este exercitată de Prinţ şi de Consiliul Naţional (Parlamentul), compus din 18 membri, aleşi prin sufragiu universal direct. Alegătorii trebuie să aibă vârsta de cel puţin 21 de ani, iar candidaţii trebuie să aibă vârsta de cel puţin 25 de ani. Consilierii naţionali nu pot face parte din familia Casei princiare sau din Guvern.

În Parlament sunt reprezentate două partide politice: Uniunea Naţională şi Democratică şi Lista Naţională a Acţiunii şi Progresului. Candidaţii sunt aleşi în nume personal şi nu pe liste de partid.

Parlamentul se întruneşte 10-20 de zile pe an, în perioada mai-noiembrie, sau în sesiune extraordinară, la convocarea Prinţului sau a două treimi din numărul membrilor Consiliului Naţional (art.58-59 din Constituţie).

Prinţul are dreptul să dizolve Consiliul Naţional după consultarea Consiliilor de Coroană, caz în care sunt organizate noi alegeri. Consiliul Naţional aprobă bugetul şi orice contribuţie financiară, directă sau indirectă, cu excepţia celor decurgând din convenţii internaţionale, dar nu are drept de iniţiativă legislativă, aceasta aparţinând în exclusivitate Prinţului (art.66).

Orice proiect de lege trebuie să fie deopotrivă adoptat de Prinţ şi de Consiliul Naţional. Consiliul Naţional poate doar să facă o propunere pentru o lege sau un amendament la o lege, care, însă, nu are calitatea unui proiect de lege şi care poate fi respins de Prinţ şi de Guvern. Prinţul comunică cu Consiliul Naţional prin mesaje citite de Ministrul Statului.

Conform art.67 din Constituţie, proiectele de legi sunt prezentate Prinţului de Consiliul Guvernamental după semnarea lor de către Ministrul Statului. Prinţul semnează proiectul, care este trimis Consiliului Naţional spre aprobare. Acesta are dreptul de a-l respinge sau de a-i aduce amendamente. Legea adoptata este semnată de Prinţ şi promulgată.

Deşi dreptul de iniţiativă legislativă aparţine în mod exclusiv Prinţului, proiectele de legi nu pot fi trimise Consiliului Naţional fără semnătura Ministrului Statului. Prin urmare, dreptul Prinţului de iniţiativă legislativă nu este absolut.

Semnătura Ministrului Statului trebuie, de asemenea, obţinută dacă o propunere pentru un proiect de lege trebuie promovată de Consiliul Naţional sau de Guvern. Dacă un proiect de lege a fost aprobat de Prinţ şi de Ministrul Statului, după deliberare în Consiliul Guvernamental, Consiliul Naţional are dreptul să-l amendeze şi să voteze pentru sau împotriva acestuia.

Guvernul nu este responsabil faţă de Consiliul Naţional, ai cărui membri nu au dreptul de interpelare şi de anchetă asupra activităţii miniştrilor. Comisiile parlamentare au dreptul de a asculta un membru al Guvernului, care, în schimb, are dreptul de a-şi prezenta punctul de vedere în faţa Consiliului Naţional.

În procesul de decizie, Prinţul şi Guvernul sunt asistaţi de comisii speciale şi de consilieri. Astfel, Consiliul de Coroană, care are rolul unui comitet de avizare, trebuie să fie consultat de Prinţ în probleme privind tratatele internaţionale, dizolvarea Consiliului Naţional, acordarea cetăţeniei, graţierea şi amnistia. Tratatele internaţionale care contravin Constituţiei trebuie să fie ratificate prin lege, cu alte cuvinte, aprobate de Consiliul Naţional. Prinţul şi Ministrul Statului pot trimite proiectele de legi, decretele şi ordinele Consiliului de Stat, pentru studiu.

Constituţia poate fi amendată, de comun acord, de Prinţ şi de Consiliul Naţional (art.97). Amendamentele la Constituţie urmează aceeaşi procedură ca adoptarea unei legi ordinare.

Principatul Monaco reprezintă o singură comunitate, condusă de un consiliu municipal compus din 15 membri, aleşi direct de cetăţeni. Primarul este ales de Consiliul Municipal. Consiliul poate adopta decizii care intră în vigoare în cazul în care nu se adoptă un decret ministerial contrar în termen de 15 zile . Bugetul municipal este parţial susţinut de bugetul statului. Ministrul Statului poate dizolva Consiliul Municipal.

IV. Sistemul judiciar

Puterea judecătorească este deţinută de Prinţ, dar delegată de acesta tribunalelor care administrează justiţia în numele lui (art.5 şi 88 din Constituţie). Conform Convenţiei din 28 iulie 1930 încheiată cu Franţa, majoritatea judecătorilor sunt de naţionalitate franceză. Procurorul general al Curţii de Apel este, de asemenea, francez.

Disputele în materie civilă şi comercială sunt judecate de un judecător de pace, care, înainte de a pronunţa sentinţa, recurge la încercarea de reconciliere amiabilă a părţilor (art.24 din Codul de procedură civilă). În principiu, sentinţele pronunţate de judecătorul de pace sunt definitive şi nerecurabile. Litigiile pentru sume ce nu deăşesc 12.000 de franci se judecă de un “tibunal de primă instanţă”. Sentinţele pronunţate în litigii a căror valoare este cuprinsă între 12.000 şi 30.000 de franci sunt, în general, recurabile. Tot ca primă instanţă funcţionează alte patru Curţi, având jurisdicţii specializate pe probleme specifice, respectiv Tribunalul Muncii, Comisia de Arbitraj pentru închirierea de locuinţe şi bunuri, Comisia de arbitraj a împrumuturilor comerciale şi Tribunalul de expropriere. Apelul se adresează Curţii de Apel. În ultimă instanţă, există o Curte de recurs judiciar, formată din şapte judecători şi care funcţionează ca o Curte de Casaţie (art.23 din Codul de procedură civilă). 

În materie de jurisdicţie penală, există trei tribunale de primă instanţă. Judecătoria de pace acţionează ca instanţă de urmărire pentru delicte a căror pedeapsă nu depăşeşte cinci zile de închisoare sau şapte (ofense) cu valoare pecuniară mică. Tribunalul corecţional judecă delictele necalificate drept crime ori apelul împotriva sentinţelor pronunţate de judecătorul de pace.

Tribunalul, compus din 3 magistraţi de naţionalitate franceză şi 3 asesori, judecă delictele grave (crime). Apelul de ultimă instanţă este de competenţa Camerei Consiliului, compusă din trei judecători ai Curţii de Apel. Curtea de revizuire judiciară are competenţa de a anula decizia acestora dacă se constată încălcarea legii (art.30 din Codul de procedură penală).

Codul de procedură penală a fost adoptat pe 28 septembrie 1967 şi este foarte asemănător cu cel francez.

Procedurile administrative prevăd posibilitatea unei acţiuni în faţa Tribunalului Suprem împotriva oricărei decizii sau ordin al autorităţilor. Tribunalul Suprem funcţionează ca instanţă ale cărei sentinţe sunt definitive şi este compus din cinci judecători numiţi de Prinţ, la propunerea Consiliului Naţional, Consiliului de Stat, Consiliului de Coroană, Curţii de Apel şi Tribunalului de primă instanţă (art.89 din Constituţie). Tribunalul Suprem are şi competenţe privitoare la jurisdicţia celorlalte instanţe şi la controlul constituţionalităţii legilor (art.90 din Constituţie).

V. Drepturile omului

Statul Monaco a semnat Convenţia internaţională pentru abolirea sclaviei, din 1926, Convenţia pentru prevenirea şi pedepsirea crimelor şi genocidului, din 1948 şi Convenţia împotriva torturii şi a altor tratamente sau pedepse crude, inumane sau degradante, din 1984.

Constituţia garantează drepturi şi libertăţi fundamentale, dintre care unele sunt acordate doar cetăţenilor Principatului Monaco, cum ar fi: egalitatea în faţa legii (art.17), prioritate de acces la slujbe publice şi private (art.25), dreptul la ajutor social în caz de şomaj, boală, invaliditate, bătrâneţe şi maternitate (art.26), dreptul la educaţie primară şi secundară gratuită (art.27) şi dreptul la liberă asociere (art.22).

Alte drepturi şi libertăţi sunt universale: inviolabilitatea domiciliului (art.21), dreptul la viaţă privată şi familială, ca şi inviolabilitatea persoanei şi a corespondenţei (art.22), libertatea religioasă şi de exprimare, inviolabilitatea proprietăţii (art.24), dreptul la muncă, la sindicate şi greve (art.15), dreptul de petiţie (art.31).

PRINCIPATUL ANDORRA

 

I. Teritoriu, populaţie şi economie

 

Andorra este o enclavă între Franţa şi Spania, cu o suprafaţă de 467,76 kmp. şi un număr de 46.166 de locuitori, dintre care 11.218 sunt de naţionalitate andorriană.

 Economia Principatului se bazează, în special, pe export de textile şi aparatură electronică, pe construcţii şi turism. Taxele indirecte sunt, în general, mai mici decât TVA din Franţa şi Spania. Nu există taxe directe pe venituri sau profit.

 II. Istoric

 În Evul Mediu timpuriu, acest mic teritoriu s-a aflat sub dublă suzeranitate a Episcopului de Urgell şi a Contelui de Foix, care au semnat în 1278 un document numit “Pariatage”. Acest document a fost reînnoit în 1288 prin alt “Paritage”, care trebuia confirmat de Papă.

 În 1607, prin Edictul de reunificare, regele Franţei, Henric al IV-lea, a încorporat Andorra între posesiunile Franţei. Începând de atunci, Şeful statului francez este considerat co-Prinţ al Andorrei, alături de Episcopul spaniol de Urgell.

 În 1868 s-a constituit Consiliul General, care, ulterior, a devenit Parlamentul andorrian. Prima reformă legislativă a permis fiecărui cap de familie să voteze membrii Consiliului.

 În timpul celor două războaie mondiale, ca şi în timpul războiului civil din Spania, Andorra a avut un statut de neutralitate

 III. Ordinea constituţională şi legală.

Forma de guvernământ

Ca rezultat al celei de-a doua reforme instituţionale, din perioada 1975-1993, forma de guvernământ a principatului este un amestec de elemente feudale cu valori ale democraţiei moderne.

După 1900, reformele au vizat consolidarea statutului internaţional al Andorrei, pentru a accede la o mai mare reprezentare internaţională. Prima schimbare efectivă a fost crearea, în 1978, a şapte parohii administrative.

Consiliul General, forul legislativ al ţării, se compune din patru delegaţi din fiecare parohie.

Conducerea efectivă, asigurată de cei doi co-Prinţi, este exercitată prin reprezentare de către delegaţiile permanente ale acestora.

În 1977 şi 1978 s-au ţinut două referendumuri, în urma cărora Consiliul General a elaborat un memorandum asupra reformelor instituţionale (Conseill General, Memoria de Reforma Institucional, martie 1978). Acesta stipula două principii de bază: pe de o parte, separarea puterilor în stat, crearea unui tribunal administrativ şi recunoaşterea Declaraţiei universale a drepturilor omului, iar pe de altă parte, exercitarea reprezentării internaţionale a Andorrei de către cei doi co-Prinţi. S-a înfiinţat, de asemenea, un Consiliu Executiv, care a reprezentat predecesorul guvernului andorrez (Decretul din 15 ianuarie 1981).

Constituţia, elaborată de o comisie tripartită compusă din reprezentanţii celor doi co-Prinţi şi ai Consiliului General (Parlamentul), a fost votată în unanimitate în forul legislativ pe pe 2 februarie 1993 şi de populaţie prin referendum pe 14 martie 1993. Prin aceasta s-a realizat un transfer de putere de la co-Prinţi către Consiliul General şi Guvern, oglindit în art.1 al Constituţiei, care stipulează că Principatul Andorra este un stat democratic independent, bazat pe supremaţia legii.

Suveranitatea aparţine populaţiei andorreze. Regimul politic este considerat o co-principalitate parlamentară. Co-Prinţii sunt Şefii statului şi reprezentanţii supremi ai acestuia (art.43 (1) din Constituţie). Episcopul spaniol de Urgell şi Preşedintele Franţei îşi exercită puterea în egală măsură şi în conformitate cu Constituţia. Autoritatea acestora este limitată prin introducerea obligativităţii contrasemnării fiecărui document care nu intră în atributele exclusive ale co-Prinţului. Dreptul de contrasemnătură aparţine Şefului Guvernului, ministrului responsabil de resort sau sindicului Consiliului General cu privire la dizolvarea Consiliului General, numirea Şefului Guvernului sau a altor persoane cu autoritate în stat, precum şi promulgarea legilor sau ratificarea tratatelor internaţionale (art.70 (1) (c-h) din Constituţie).

Numirea membrilor Consiliului Suprem de Justiţie şi ai Tribunalului Constituţional, ca şi dreptul de graţiere, aparţine în exclusivitate co-Prinţilor (art.46 (1) (a,c-f) din Constituţie). Co-Prinţii primesc indemnizaţie din partea statului Andorra, fixată prin buget (art.47). Constituţia a înlocuit delegaţiile co-Prinţilor cu un singur reprezentant personal al fiecăruia (art.48), care primeşte cetăţenie andorreză.

Parlamentul andorrian este Consiliul General, alcătuit din 28-42 de membri, dintre care jumătate sunt aleşi prin vot la nivel naţional, iar jumătate sunt delegaţi ai celor şapte parohii, în număr egal (art.51 din Constituţie). Acest organism exercită puterea legislativă, aprobă bugetul de stat şi controlează activitatea Guvernului. Consiliul General alege un organ administrativ şi ca prezidiu, compus din sindicul general, vicesindicul general şi doi secretari.

Grupurile parlamentare se formează în termen de cinci zile de la prima sesiune stabilită după alegeri. Regulamentul din 1993 distinge două proceduri pentru iniţiativele legislative: pe de o parte, proiectele de legi sunt elaborate de Guvern şi supuse Consiliului General, iar, pe de altă parte, acestea pot veni din partea grupurilor parlamentare, a trei consilii parohiale sau sub semnătura unei zecimi din populaţie.

Guvernul Andorrei se compune din Şeful Executivului, numit de cei doi co-Prinţi la propunerea Consiliului general (art.68 şi 73 din Constituţie), şi şase miniştri numiţi de Şeful Guvernului (art.72 (1)).

Guvernul este răspunzător în faţa Consiliului General, care are dreptul de a-l demite (art.69-70 din Constituţie). De asemenea, şi Şeful Guvernului poate cere co-Prinţilor să dizolve Consiliul General (art.71 (1)).

Cele şapte parohii teritoriale sunt conduse de consilii sau Comune, care au competenţe speciale şi se compun din 10-16 consilieri, aleşi de populaţia locală pe o perioadă de 2 ani. Autonomia Comunelor se exercită în domeniul comerţului, industriei, planificării teritoriului şi al proprietăţii private, ca şi în privinţa bugetelor locale (art.80 (1) (d,f,i) din Constituţiei).

Reforma Constituţiei poate fi iniţiată doar de cei doi co-Prinţi împreună sau de o treime din membrii Consiliului (art.105 din Constituţie şi art.115 (1) din Regulamentul Consiliului General).

IV. Sistemul judiciar

Reforma constituţională din 1993 stipulează că justiţia se exercită în numele poporului (art.85). Jurisdicţiile speciale au fost desfiinţate. Prin Constituţie s-a instituit un Tribunal Suprem al Justiţiei. Judecătorii sunt numiţi de Consiliul Suprem al Justiţiei, organism care se compune din 5 membri, câte unul numit de fiecare dintre cei doi co-Prinţi, unul numit de sindicul general, unul de Şeful Guvernului şi unul de organizaţia juriştilor, pe o perioadă de 6 ani (art.89 (2) din Constituţie).

Independenţa puterii judecătoreşti este garantată de Constituţie (art.85 (1)). Sistemul judiciar se compune din trei Curţi de justiţie, respectiv penală, civilă şi administrativă. Tribunalul Curţilor judecă apeluri în a doua instanţă, iar ca a treia instanţă funcţionează un Tribunal Suprem al Curţilor.

Codul de procedură penală datează din 1984, iar Codul penal din 1990. Andorra nu are Cod civil şi nici Cod de procedură civilă. Cauzele civile sunt soluţionate în conformitate cu dreptul catalan, roman sau castilian. Există, însă, un Cod administrativ, elaborat în 1989 (Codul Administraţiei din 29 martie 1989). Ordinea juridică a Principatului se bazează pe principiile legalităţii, ierarhiei, publicării normelor, non-retroactivităţii, securităţii legale, responsabilităţii autorităţilor publice şi interzicerii arbitrarităţii (art.1 din Codul Administrativ).

În ultimă instanţă, poate fi sesizat Tribunalul Constituţional, în cazul violării unui drept fundamental al omului, garantat de Constituţie, sau împotriva unei autorităţi publice, pentru încălcarea drepturilor civile ori politice (art.41 (2) din Constituţie).

Tribunalul Constituţional este format din 4 judecători şi are competenţa de a asigura corecta aplicare a Constituţiei. El are următoarele atribuţii:

 

1. Exercită controlul constituţionalităţii legilor şi decretelor legislative, în termen de 30 de zile de la publicarea acestora, la cererea unei cincimi din numărul membrilor Consiliului general, a Şefului Guvernului sau a trei Comune (art.99 (1) din Constituţie). De asemenea, verifică constituţionalitatea Regulamentului Consiliului General, la cererea unei cincimi din numărul membrilor acestuia. Controlul constituţionalităţii legilor, înainte de a fi promulgate, poate fi exercitat numai la cererea co-Prinţilor, făcută separat sau împreună.

2. Controlul constituţionalităţii tratatelor internaţionale, înainte ca acestea să fie ratificate (art.45 (2), 46 (1,e) şi 98 (b) din Constituţie), la cererea co-Prinţilor împreună sau separat, a Şefului Guvernului sau a unei cincimi din numărul membrilor Consiliului General.

3. Stabilirea procedurilor preliminare, în cazul în care tribunalele solicită avizul asupra constituţionalităţii unei legi sau a unui decret (art.100 (1)).

4. Judecarea reclamaţiilor făcute de cetăţeni în legătură cu încălcări ale drepturilor omului, civile sau politice, de către autorităţi de stat.

5. Judecarea disputelor relative la competenţele instituţiilor de stat, respectiv cea a co-Prinţilor, Consiliului General, Guvernului, Curţii Supreme de Justiţie şi Comunelor.

V. Drepturile omului

În Andorra este interzis dreptul de asociere (Ordonanţa din 1 iunie 1950 şi cea din 28 iunie 1968). De asemenea, dreptul de înfiinţare a întreprinderilor comerciale şi industriale este rezervat doar cetăţenilor andorrezi.

Deşi există o lege prin care se stipulează că drepturile fundamentale definite în Declaraţia universală a drepturilor omului din 1948 sunt încorporate în legislaţia statului (art.1 din Legea asupra persoanelor), aceasta este invalidată de alte prevederi care fac referire la legi ulterioare, ce vor defini condiţiile specifice ale exercitării drepturilor omului în Andorra. Aceste legi nu au fost încă promulgate.

În Andorra există două categorii de drepturi: cele civile, care pot fi exercitate de toţi locuitorii ţării, şi cele politice, rezervate cetăţenilor andorrezi.

Constituţia garantează dreptul de întrunire paşnică şi la demonstraţii, în scopuri stabilite de lege (art.8, 16, 17). Sindicatele nu au fost recunoscute drept legale.

